钦定古今图书集成/明伦汇编/家范典/第071卷
## 钦定古今图书集成/明伦汇编/家范典/第071卷

| 钦定古今图书集成 明伦汇编 第七十一卷 |

| |

第七十一卷目录

兄弟部纪事七

家范典第七十一卷

《宋史太祖本纪》：上受命，杜太后传位太宗。太宗尝病
亟，帝往视之，亲为灼艾。太宗觉痛，帝亦取艾自炎。每
对近臣言：“太宗龙行虎步，生时有异，他日必为太平
天子，福德吾所不及云。”

《窦仪传》：仪父禹钧，与兄禹锡，皆以词学名。仪学问优
博，风度峻整，弟俨、侃、偁、僖皆相继登科。冯道与禹钧
有旧，尝赠诗有“灵椿一株老，丹桂五枝芳”之句，缙绅
多讽诵之，当时号为“窦氏五龙。”俨仕周，广顺初，知制
诰。仪自阁下入翰林，兄弟同日拜命，分居两制，时人
荣之。

《陈尧佐传》：尧佐字希元，父省华，字善则。端拱三年，太
宗亲试进士，伯子尧叟登甲科。尧佐少好学，父授诸
子经，其兄未卒业，尧佐窃听，已成诵。陈抟尝谓其父
曰：“君三子皆当将相，惟中子贵且寿。”后如抟言。尧叟
字唐夫，解褐光禄寺丞，直史馆。景德中，尧叟掌枢机，
弟尧佐直史馆，尧咨知制诰。尧咨于兄弟最为少文，
然以气节自任，工隶书，善射，尝以钱为的，一发贯其
中。兄弟同时贵显，时推为盛族。

《魏悼王廷美传》：“廷美字文化，太宗即位，进封秦王。七
年三月，或告秦王廷美骄恣，将有阴谋窃发。上不忍
暴其事，遂罢廷美开封尹，授西京留守。会赵普再相，
廉得卢多逊与廷美交通事。上闻，上怒，责授多逊兵
部尚书，下御史狱治之。多逊自言，累遣赵白以中书
机事密告廷美。去年九月中，又令赵白言干廷美，廷”
美遣樊德明报多逊，私遗多逊弓箭等，多逊受之。阎
密初给事廷美，上即位，补殿直，仍隶秦王府，恣横不
法，言多指斥。王继勋尤为廷美亲信，樊德明素与赵
白游处，多逊因之以结廷美。廷美又遣赵怀禄私召
同母弟军器库副使赵廷俊与语。“阎怀忠尝为廷美
诣淮海王钱俶求犀玉带、金酒器”，至是皆伏罪，廷美
勒归私第，赵白、阎密、王继勋、樊德明、赵怀禄、阎怀忠
皆斩于都门外，籍其家财。诏秦王廷美男女发遣西
京，就廷美居止。赵普以廷美谪居西洛非便，复教知
开封。李符上言：“廷美不悔过，怨望，乞徙远郡，以防他
变。”诏降廷美为涪陵县公，房州安置。雍熙元年，廷美
至房州，因忧悸成疾而卒，年三十八。上闻之，呜咽流
涕，谓宰相曰：“廷美自少刚愎，长益凶恶，朕以同气至
亲，不忍寘之于法，俾居房陵，冀其思过。方欲推恩复
旧，遽兹殒逝，痛伤奈何！”因悲泣，感动左右。遂下诏追
封廷美为涪王，谥曰悼，为发哀成服。

克修子叔充，父早世，异母弟叔瑁甚幼，叔充抚视诲
敕成人。

《燕懿王德昭传》：“守巽子世清，封越国公，进会稽郡王，
至保信军留后。爱诸弟，作《棣萼会》于邸中。”

《安僖秀王子偁传》：嗣秀王伯圭，字禹锡，孝宗同母兄
也。性谦谨，不以近属自居，每日见，行家人礼。虽宴私
隆洽，执臣节愈恭。一日，孝宗问潜龙时事，伯圭辞曰：
“臣老矣，不复能记。”问至再三，终不言。帝笑曰：“何太谨
也。”益爱重之。尝欲广其居，并湖为复阁。有司既度材
矣，伯圭固辞而止。

《商恭靖王元份传》：宗肃封鲁国公。兄宗谔尝亡宝器，
意宗肃家人子窃之。宗肃曰：“吾廉，不足取信兄弟如
此乎？”立偿其直。宗谔愧不取，乃施诸僧。久之器得，宗
肃不复言。

《越文惠王元杰传》：元杰薨，真宗闻之震悼，不俟旦，步
及中禁门，乃乘辇临视，哀动左右，废朝五日。

《吴荣王颢传》：“颢字仲明，好图书，博求善本。神宗嘉其
志尚，每得异书，亟驰使以示。尝赐方团玉带，俾服而
朝，颢辞，乃为制玉鱼以别之。是后亲王遂踵为故实。”
《高怿传》：“怿字文悦，荆南高季兴四世孙。景祐中，录国
初侯王后，怿推其弟忻得官。”

《李大性传》：李氏自积中三世官于朝，父子兄弟相师
友，而大性与弟大异、大东并跻从列，为名臣云。
《范杲传》：杲字师回，太宗擢知制诰。杲家贫，贷人钱数
百万。母兄晞性啬，尝为兴元少尹，居京兆，殖货钜万。
亲故有自长安来者，绐杲曰：“少尹不复靳财物，已挥
金无算矣。”杲闻之喜，因上言兄老，求典京兆以便养。
太宗从其请，改工部郎中，罢知制诰。杲既至，而晞吝
如故，且常以不法事干公府，杲大悔。

《范纯仁传》：“纯仁以著作佐郎知襄城县。兄纯祐有心疾，奉之如父，药膳居服皆躬亲，时节之。贾昌朝守北
都，请参幕府，以兄辞。宋庠荐试馆职，谢曰：‘辇毂之下，
非兄养疾地也’。富弼责之曰：‘台阁之任岂易得，何庸
如是。卒不就。兄死，葬洛阳，韩琦、富弼贻书洛尹，使助
其葬。既葬，尹讶不先闻，纯仁曰：‘私室力足办，岂宜慁’’”
公为哉。

《王安国传》：“安国字平甫，安礼之弟也。熙宁初，韩绛荐
其材行，召试，赐及第，除西京国子教授，官满至京师，
上以安石故赐对，帝曰：‘卿兄秉政，外论谓何’？曰：‘恨知
人不明，聚敛太急尔’。帝默然不悦，由是别无恩命，止
授崇文院校书，后改秘阁校理，屡以新法力谏安石。
又质责曾布误其兄，深恶吕惠卿之奸。先是，安国教”
授西京，颇溺于声色。安石在相位，以书戒之曰：“宜放
郑声。”安国复书曰：“亦愿兄远佞人，惠卿御之。”及安石
罢相，惠卿遂因郑侠事陷安国，坐夺官，放归田里。诏
以谕安石，安石对使者泣下。既而复其官，命下而安
国卒。

《种世衡传》：“世衡字仲平，放之兄子也。少尚气节，昆弟
有欲析其赀者，悉推与之，惟取图书而已。”

《俞献卿传》：“献卿字谏臣，歙人。少与兄献可以文学知
名，皆中进士第。”

《李绚传》：“绚字公素，少放荡无检，兄绹教之书，严其课
业而出，绚遨自若。比暮绹归，徐取书视之，一过辄诵
数千言，绹奇之。”

《孙何传》：“何字汉公，淳化三年，举进士及第，又得甲科。
弟仅字邻几，少勤学，与何俱有名于时。咸平元年，进
士甲科，兄弟连冠贡籍，时人荣之。”

《戚纶传》：“纶字仲言，少与兄维以文行知名。纶事兄维
友爱甚厚。维卒，讣闻哀恸不食者数日。”

《李迪传》：“肃之字公仪，迪弟子也。内行修饬，母丧，庐墓
三年，不入城郭。季弟承之，生而孤，鞠育诲道，至于成
人。遂相继为侍从。帝称其一门忠孝云。承之字奉世，
性严重，有忠节。从兄柬之将仕以官，辞不受，而中进
士第，迁龙图直学士。恳辞乞授兄。肃之曰：‘臣少鞠于
兄，且兄为待制十年矣。帝曰：‘卿兄弟孝友，足厉风俗。
肃之，亦当迁也’’”，即并命焉。

《吴师礼传》：“师礼字安仲。游太学时，兄师仁为正，守《春
秋》学。它学官有恶之者，条其疑问诸生，师礼悉以兄
说对。学官怒，鸣鼓坐堂上，众质之，师礼引据三传，意
气自如。”

《吕祖俭传》：祖俭从弟祖泰，字泰然。庆元初，祖俭以言
事安置韶州。既移瑞州，祖泰徒步往省之。留月馀，语
其友王深厚曰：“自吾兄之贬，诸人箝口，我虽无位，义
必以言报国，当少须之，今未敢以累吾兄也。”及祖俭
没贬所，乃诣登闻鼓院上书，论𠈁胄有无君之心，请
诛之以防祸乱。书上，拘管连州。

《尹洙传》：洙字师鲁，河南人，少与兄源俱以儒学知名。
《杜镐传》：镐字文周，兄为法官，尝有子毁父画像，为旁
亲所讼，疑其法不能决。镐曰：“僧道毁天尊佛像可比
也。”兄甚奇之。

《任伯雨传》：伯雨父孜，字遵圣，以学问气节推重乡里，
名与苏洵埒。仕至光禄寺丞。其弟汲，字师中，亦知名，
尝通判黄州，后知泸州。当时号“大任”、“小任。”

《卢知原传》：知原弟法原为川陜宣抚使。上从容谓知
原曰：“朕方以川陕付法原。”盖兄弟皆以材见称于世，
故并用之也。

《金安节传》：“安节字彦亨，休宁人。至孝，居丧有礼，与兄
相友爱，田业悉推与之，又以恩奏其孤子㒜。”
《汪应辰传》：“应辰好贤乐善，出于天性，尤笃友爱，尝以
先畴逊其兄衢，虽无屋可居，不顾也。”

《陈橐传》：“橐博学刚介，不事产业，先世田庐，悉推干兄
弟。在广积年，四方聘币，一不入私室。”

《汤汉传》：“汉字伯纪，饶州安仁人，与其兄干巾中皆知
名当时。”

《鞠常传》：“常字可久，少好学，善属文。汉乾祐二年擢进
士第。弟愉，周广顺中进士，与常齐名。”

《钱氏世家》：初，俶为胡进思所立，废其兄倧徙越州，资
给丰厚。进思屡请除之，恐为后患。俶泣曰：“若杀吾兄，
吾终不忍。汝欲行其志，吾当退避贤路。”进思惭而退。
俶虑进思害倧，遣亲将薛温为倧守卫，戒之曰：“委汝
以保全废王，苟有非常，汝当以死捍之。”温至越旬馀，
有二卒夜持刃逾垣入，倧阖户拒之，呼声达于外，温
领徒而入，毙二卒于庭中，乃进思之所遣也。进思因
忧惧，疽发背，卒后，左右屡有以倧为言，俶终拒之。倧
居越二十馀年卒。

《扈蒙传》：蒙，周广顺中从归德军节度赵晖为掌书记，
召为右拾遗，直史馆，知制诰。蒙从弟载，时为翰林学
士，兄弟并掌内外制，时号“二扈。”

《宋庠传》：庠弟祁，字子京，与兄庠同时举进士，礼部奏
祁第一，庠第三。章献太后不欲以弟先兄，乃擢庠第
一，而寘祁第十，人呼曰：“二宋”，以大小别之《杜纮传》：纮字君章，事兄纯礼甚备。在郓州闻讣，泣曰：
“兄教我成立，今亡不得，临，死不瞑矣。”适诣关迎其柩
于都门，哀动行路，悉以奉钱给寡嫂，推其子恩，官其
子若孙一人。

《孙逢吉传》。逢吉以秘书监兼吏部侍郎知赣州，弟逢
年、逢辰，皆有文学行义，时称“孙氏三龙。”

《单煦传》：煦字孟阳，累官光禄卿。煦友爱兄熙尝殴人
至死，未有知者。煦曰：“家贫亲老，仰兄以养，义当代之
死。”即趋诣斗所以待捕。已而死者甦，惊问之，煦以情
告。其人感叹，遂辍讼。

《高定子传》：“定子知绵州，伯兄稼以权利路提刑上印
而归。了翁亦至自靖州，过定子于绵。定子为筑棣萼
堂，饮酒赋诗为乐，一时以为美谈。”

《张存传》：存性孝友，尝为蜀郡，得奇缯文锦以归，悉布
于堂上，恣兄弟择取。常曰：“兄弟，手足也。妻妾，外舍人
耳，奈何先外人而后手足乎？”

《唐介传》：“介孙恕，崇宁初为华阳令，以不能奉行茶法，
忤使者，谢病免归。其弟意方，为南陵令，亦以病自免，
兄弟杜门躬耕。”

《王应麟传》：应麟字伯厚，庆元府人。九岁通六经。淳祐
元年举进士，服除，调扬州教授。初，应麟登第，言曰：“今
之事举子业者，沽名誉，得则一切委弃，制度典故漫
不省，非国家所望于通儒。”于是闭门发愤，誓以博学
宏辞科自见，假馆阁书读之。宝祐四年中是科。应麟
与弟应凤同日生，开庆元年亦中是科，诏褒谕之。
《吕大钧传》：大钧字和叔。父蕡六子。其五登科。大钧第
三子也。

《赵汝谠传》：沙谠字蹈中，少俶傥有轶材，智略出人上。
龙泉叶适尝过其家，汝谠年少，衣短后衣不得避，适
劝之曰：“‘名门子安可不学’？汝谠惭，自是终身不衣短
后衣，折节读书，与兄汝谈齐名，天下称为二赵。”
《刘宁止传》：宁止进徽猷阁直学士，知秀州，升显谟阁，
提举太平观，卒。宁止有文名，慷慨喜论事，当艰难时，
上疏言阙失，指切隐微，多人所难言。乞禁王安石《日
录》，复贤良方正科。用司马光十科荐士法，仿唐制宰
执论事，以谏官倚立，皆其显显者。勤王之举，吕颐浩
纪其“有输忠赞谋之劳。”宁止与一止岑皆群从昆弟，
帝尝称“宁止忠、一止清、岑敏”云。

《章频传》：“频字简之，建州浦城人，与弟𬱖皆以进士试
礼部预选，会诏兄弟毋并举，频即推其弟，弃去。后六
年乃擢第，自试秘书省校书郎。”

《龚夬传》：夬弟大壮，少有重名，清介自立。从兄官河阳，
曾布欲见之不可得，乃往谒夬邀之出，从容竟日，题
诗壁间，有“得见两龚”之语。夬为御史，大壮劝使早归，
夬以为畏友，不幸早卒。

《曹佾传》：“佾子评、诱。评历平海军节度使。诱，大观中进
安德军节度使、醴泉观使。与兄评同日拜立双节堂
于家，戚里荣之。”

《王沿传》：“沿子鼎，性廉不欺，父死，分诸子以财，鼎悉推
与其弟。初，鼎与弟豫皆有才气，好上书言事，仁宗称
之，以为豫孟浪。鼎所言多可用。豫为人不事羁检，以
大理寺丞知伊阙县，有异政，弃官浮游江湖间，殖货
自给以卒。”

《孔文仲传》：“文仲字经父，临江新喻人。文仲与弟武仲、
平仲皆以文声起江西，时号三孔。”

《马从先传》：“从先字子野，少尽力于学。父当任，子推以
与其弟。由进士累官太常少卿。”

《葛宫传》：“宫弟密，密子书思，历封丘主簿涟水时兄书
元为望江令，同隶淮南监司。有舍兄而荐己者，移书
乞改荐，兄不许，则封檄还之。”

《边珝传》：“珝字待价，华州郑人也。建隆二年，兄玕自河
南令入为吏部员外郎，复以珝为洛阳令。兄弟迭尹
赤邑，时人荣之。”

《陆蕴传》：“蕴以龙图阁待制知福州，改建州。时弟藻由
列曹侍郎为泉州，过蕴，合乐燕款，闽人以为盛事。”
《司马旦传》：旦历官十七迁至大中大夫，元祐二年卒，
年八十二。旦澹薄无欲，奉养苟完，人不见其贵。与弟
光尤友爱，终始人无间言。光居洛，旦居夏县，皆有园
沼胜概。光岁一往省旦，旦亦间至洛视光。凡光平时
所与论天下事，旦有助焉。及光被门下侍郎召，固辞
不拜。旦引大义语之曰：“生平诵尧、舜之道，思致其君，
今时可而违，非进退之正也。”光幡然就位。方是时，天
下惧光之终不出，及闻此，皆欣然称旦曰：“长者之言
也！”

《李沆传》：“沆家人劝治居第，未尝答弟维因语次及之，
沆曰：身食厚禄，时有横赐，计囊装亦可以治第。但念
内典以此世界为缺陷，安得圆满如意，自求称足？今
市新宅，须一年缮完，人生朝暮不可保，又岂能久居
巢林一枝，聊自足耳，安事丰屋哉？”沆与诸弟友爱，尤
器重维。暇日相对宴饮，清言未尝及朝政，亦未尝问
家事《洪适传》：“适字景伯，皓长子也。幼敏悟，日诵三千言。适
年甫十三，能任家事。绍兴十二年，与弟遵同中博学
宏词科，除敕令所删定官。后三年，弟迈亦中是选。由
是三洪文名满天下。”

《夏守恩传》：“守恩字君殊，给事襄王邸。王问其兄弟，守
恩言守赟四岁而孤，日侍王邸，不得时抚养，心辄念
之。王为动容，即日召入宫，而怜其幼，听就外舍。”
《王旦传》：旦字子明，与弟旭友爱甚笃，婚姻不求门阀，
被服质素，家人欲以缯锦饰毡席，不许。有货玉带者，
弟以为隹呈旦，旦命系之曰：“还见隹否？”曰：“系之，安得
自见。”旦曰：“自负重而使观者称好，无乃劳乎！”亟还之，
故所服止于赐带。

《朱昂传》：“昂字举之，拜工部侍郎致仕，弟协以纯谨著
称，仕至主客郎中，雍王府翊善。昂以书招之，协亦告
老归。兄弟皆眉寿，时人比汉之二疏。知府陈尧咨署
其居曰东西致政坊。”

《陆九龄传》：九龄字子寿，与弟九渊相为师友，和而不
同，学者号“二陆。”

《陈遘传》：遘字亨伯，知中山。金人再至，受围半年，外无
援师，京都既陷，割两河求和。遘弟光禄卿适至中山，
临城谕旨，遘遥语之曰：“主辱臣死，吾兄弟平居以名
义自处，宁当卖国家为囚孥乎？”适泣曰：“兄但尽力，勿
以弟为念。”是役也，金人执之以北。后死于云中。
《赵汝愚传》：汝愚父善应，字彦远，家贫，诸弟未制衣不
敢制，“已制未服不敢服，一瓜果之微，必相待共尝之。”
《翟兴传》：“兴字公祥，少以勇闻。剧贼王伸起，兴与弟进
应募击贼，号大翟、小翟。”

《萧焘夫传》：“焘夫，永新人，与兄敬夫俱天祥客。焘夫为
诗有豪俊气。天祥起兵，补从仕郎。及彭震龙谋复其
县，焘夫赞之。县受屠，兄弟俱死之。”

《郑绮传》：“绮四世孙德珪。德璋孝友天至，昼则联几案，
夜则同衾寝。德璋素刚直，与物多迕，宋亡，仇家遂陷
以死罪当会逮扬州，德珪哀弟之见诬，乃阳谓曰：‘彼
欲害吾也，何与尔事？我往则奸状白，尔去得不死乎？
即治行。德璋追至诸暨道中，兄弟相持顿足哭，争欲
就死。德珪默计沮其行，遂绐以无往。夜将半，从间道’”
逸去。德璋复追至广陵，德珪已毙于狱。德璋闻之，恸
绝者数四，负骨归葬，庐墓再期，每一悲号，乌鸟皆翔
集不食。

《徽宗本纪》：徽宗，神宗第十一子也。元符三年正月己
卯，哲宗崩，皇太后垂帘，哭谓宰臣曰：“家国不幸，大行
皇帝无子，天下事须早定。”章惇厉声对曰：“在礼律当
立母弟简王。”皇太后曰：“神宗诸子，申王长而有目疾，
次则端王当立。”惇又曰：“以年则申王长，以礼律则同
母之弟简王当立。”皇太后曰：“皆神宗子，莫难如此分
别。”于次端王当立。知枢密院曾布曰：“章惇未尝与臣
等商议，如皇太后圣谕极当。”尚书左丞蔡卞、中书门
下侍郎许将相继曰：“合依圣旨。”皇太后又曰：“先帝尝
言，端王有福寿，且仁孝不同诸王。”于是惇为之默然，
乃召端王入即皇帝位。

楚《荣宪王似传》，似于哲宗为母弟。哲宗崩，皇太后议
所立，宰相章惇以似对。后曰：“均是神宗子，何必然？”乃
立端王。徽宗定位封蔡，拜太保，以王府史语言指斥，
送大理寺验治，似上表待罪。左司谏江公望上疏，以
为“亲隙不可开，开则言可离贰；疑迹不可显，显则事
难磨灭。陛下之得天下也，章惇常持异议，已有隙迹
矣。蔡王出于无心，年尚幼小，未达祸乱之萌，恬不以
为恤。陛下一切包容，已开之隙复涂，已显之迹复泯
矣。恩意渥缛，懽然不失兄弟之情。若以暧昧无根之
语，加诸至亲骨肉之间，则有魏文相煎太急之讥，而
忘大舜亲爱之道，岂治世之美事邪？臣愿陛下密诏
有司，凡无根之言勿形案牍，倘有瑕可指，一入胸次，
则终身不忘，迹不可泯，隙不可涂，则骨肉离矣。一有
浸淫旁及蔡王之语，不识陛下将何以处之？陛下何
颜见神考于太庙乎？”疏入，公望罢知淮阳军。徽宗虽
出公望，然颇思其言，止治其左右。

《赵与懽传》：“与懽知安吉州，有富民愬幼子，察之非其
本心，姑逮其子付狱。徐廉之，乃二兄强其父析业，与
懽晓以法，开以天理，皆忻然感悟。”

《陈文显传》：“文显，洪进子，字仲达，为青、齐、庐、寿、西京、水
南、北、陕州四州都巡检使。文显与诸弟不睦，咸平初，
御史中丞李惟清抗疏曰：‘文显等并分符竹，委以方
面，一门荣盛，当世罕俦。先人之坟土未干，私室之风
规大坏。弟兄列讼，骨肉为仇，官奉私藏，同居异爨。屡
经赦宥，而久积人言。文显首起讼端，当律文尊长之’”
坐，乞寘散秩，以警浮俗。诏曰：“文显等颇伤名教，合寘
邦刑。以其父有忠勋，未忍捐弃，宜赐诫谕，许其改过。
傥无悛革，当正简书。令御史台告谕之。”

《张洞传》：“洞调颍州推官，民刘甲者，强弟柳使鞭其妇，
既而投杖，夫妇相持而泣。甲怒，逼柳使再鞭之，妇以
无罪死，吏当夫极法。知州欧阳修欲从之，洞曰：‘律以教令者为首，夫为从，且非其意，不当死’。众不听，洞即
称疾不出，不得已谳于朝，果如洞言，修甚重之。”
《李穆传》：“穆字孟雍，为陜州通判，坐免。时弟肃为博州
从事”，穆将母就肃居，虽贫甚，兄弟相与讲学，意泊如
也。

《王祐传》：祐子三人，曰懿，曰旦，曰旭。旭字仲明，严于治
内，恕以接物，尤笃友义，三迁至殿中丞。自旦居宰府，
旭以嫌不任职，真宗召旦谓曰：“前代弟兄同居要地
者多矣，朝廷任才，岂以卿故屈之邪？”命授京府推官，
旦固辞，改判南曹。

旭子质，以郎中召为开封府推官。时兄雍为三司判
官，质不欲兄弟并居省府，恳辞，得知寿州。质家世富
贵，兄弟习为骄侈，而质克己好善，自奉简素如寒士，
不喜畜财，至不能自给。初，旦为中书舍人，家贫，与昆
弟贷人息钱，违期，以所乘马偿之。质阅书得故券，召
弟子示之曰：“此吾家素风，尔曹当毋忘也。”

《杨汲传》：“汲字潜古，泉州晋江人。登进士第，调赵州司
法参军。州民曹浔者，兄遇之不善，兄子亦加侮焉。浔
持刀逐兄子，兄挟之以走，浔曰：‘兄勿避，自为侄尔’。既
就吏，兄子云：‘叔欲绐吾父，止而杀之’。吏当浔谋杀兄，
汲曰：‘浔呼兄使勿避，何谓谋？若以意为狱，民无所措
手足矣’。州用其言，谳上，浔得不死。”

《徐铉传》：铉字鼎臣，弟锴。四岁而孤，母方教铉，未暇及
锴。能自知书，累官内史舍人。因铉奉使入宋，忧惧而
卒，年五十五。李穆使江南，见其兄弟文章，叹曰：“二陆
不能及也。”

《唐庚传》：“庚字子西，长兄伯虎字长儒。元符二年，庚以
贡举事系狱，临卭语连伯虎，临卭并械之。凡对吏逾
年，掠治无完肤，其词确然一不及庚，以故狱久不具，
卒会赦除之。伯虎性率真，无威仪，人多易之，至是皆
大服，以为不可及。”

《樊景温传》：“景温，陕州芮城人；荣恕旻，雄州归信人。兄
弟异居积年。大中祥符中，景温樗树五枝并为一，恕
旻家榆树两本自合，两家感其异，复义聚，乡人称雍
睦。”

《张亢传》：“亢字公寿，少豪迈，有奇节，事兄奎甚谨。奎字
仲野，治身有法度，风力精强，所至有治迹，吏不敢欺，
第伤苛细。亢豪放喜功名，不事小谨。兄弟所为不同
如此，然皆知名一时。”

《景泰传》：“泰子思立知河州，与董毡部兵战没。后思忠
以左藏库副使遂州驻泊都监，击泸州夷人，陷于罗
个暮山下。兄弟继死王事，人皆怜其忠。”

《冯继业传》：“继业字嗣宗，父晖，朔方节度，封卫王。周广
顺初，晖疾，继业图杀其兄继勋。晖卒，遂代其父为朔
方军留后。”

《李处耘传》：处耘子继隆、继和。淳化后，继隆多在边任，
继和常从行，友爱尤至，每令入奏机事。继隆罢兵柄，
手录唐李𪟝遗戒授继和曰：“吾门不坠者在尔矣。”继
隆卒，继和耻以遗奏得官，久之，迁西上阁门使。
《刘温叟传》：温叟子炤，炤子几笃于风义，推父遗恩，官
从兄。己得任子，必先兄弟子之孤者。

《陈亮传》：“亮字同父，既第而归，弟充迎拜于境，相对感
泣。亮曰：‘使吾他日而贵，泽首逮汝，死之日，各以命服
见先人于地下足矣’。闻者悲伤其意。”

《李清臣传》：清臣字邦直，魏人也。七岁知读书，日数千
言，暂经目辄诵，稍能戏为文章。客有从京师来者，与
其兄谈佛寺火，清臣从旁应曰：“此所谓灾也，或者其
蠹民已甚，天固儆之邪？”因作《浮图灾解》。兄惊曰：“是必
大吾门！”

《吴充传》：“充字冲卿，未冠举进士，与兄育、京方皆高第。
充内行修饬，事兄甚谨，对家人语，未尝及国家事。将
终，戒妻子勿以私事干朝廷。”

《王珪传》：珪字禹玉，弱岁奇警，出语惊人。从兄琪读其
所赋，唶曰：“骐骥方生，已有千里之志，但兰筋未就耳。”
《蔡京传》：京拜中书舍人时弟卞已为舍人，故事，入官
以先后为序，卞乞班京下，兄弟同掌书命，朝廷荣之。
卞知枢密院时京居相位，卞礼辞不许。卞居心倾邪，
兄晚达而位在上，致己不得相，故二府政事时有不
合。

《曾巩传》：“巩性孝友，弟布、肇。布以论市易事被责，又夺
肇主判，滞于馆下。已而布之拜相，肇适当制国朝学
士。弟草兄制，惟韩维与肇为衣冠荣。自熙宁以来四
十年，大臣更用事，邪正相轧，党论屡起。肇身更其间，
数不合。兄布与韩忠彦并相，日夕倾危之。肇既居外，
移书告之曰：‘兄方得君，当引用善人，翊正道，以杜惇、
卞复起之萌。而数月以来，所谓端人吉士，继迹去朝，
所进以为辅佐、侍从、台谏，往往皆前日事。惇、卞者一
旦势异今日，必首引之以为固位计，思之可谓恸哭。
比来主意已移，小人道长，进则必论元祐人于帝前，
退则尽排元祐者于要路。异时惇、卞纵未至此，一蔡
京足以兼二人，可不深虑’！”布不能从。未几，京得政，布与肇俱不免。

《孟珙传》：“珙以身镇江陵，而兄璟帅武昌。故事无兄弟
同处一路者，乞归田，不允。”

东坡《志林》：“今年吾当诣广陵，暂与子由相别。至广陵
逾月，遂往南郡。自南郡诣梓州，溯流归乡，尽载家书
而行。迤逦致仕，筑室种果于眉，以须子由之归而老
焉。不知此愿遂否，言之怅然也。”

《明道杂志》：“苏舜元字才翁，舜钦字子美，兄弟也。舜钦
名籍甚，才翁人少称之。然才翁书字，清劲老健，实过
子美。至为诗有隹句，子美亦不逮也。才翁有《宿僧院》
诗一联云：‘断香浮缺月，古像守昏灯’。可谓隹绝。”
《谈录》：“窦俨谓其弟偁参政曰：‘俨兄弟五人皆不为相，
兼，总无寿，其间唯四哥稍得，然结裹得自家兄弟姊
妹了’”，亦住不得。后偁果为参政，只有姊王家太夫人，
即王沔参政之母，仪俨之妹也。无何亦得疾。偁寻以
抱病而叹曰：“二哥尝言，结裹姊妹兄弟亦住不得，必
不可矣。”果数日而薨。

《谈苑》：韩浦、韩洎咸有词学，洎常轻浦，语人曰：“吾兄为
文，譬如绳枢草舍，聊庇风雨，予之为文，是造五凤楼
手。”浦窃闻其言，偶得蜀笺，以诗赠洎曰：“十样蛮笺出
益州，寄来新自浣溪头。老兄得此全无用，助尔添修
五凤楼。”

《后山诗话》：鲁直有痴弟，畜漆琴而不御，虫虱入焉。鲁
直嘲之曰：“龙池生壁虱。”而未有对。鲁直之兄大临旦
见床下以溺器畜生鱼，问知其弟也，大呼曰：“我有对
矣。”乃虎子养溪鱼也。

王岐公诗喜用金玉珠璧以为富贵，而其兄谓之“至
宝丹。”

《容斋随笔》：《秦少游集》中有《与鲜于子骏书》云：“今中书
舍人皆以伯仲继直西垣，前世以来未有其事，诚国
家之美，非特衣冠之盛也。除书始下，中外欣然，举酒
相属。”予以其时考之，盖元祐二年，谓苏子由、曾子开、
刘贡甫也。子由之兄子瞻，子开之兄子固、子宣，贡甫
之兄原甫，皆经是职，故少游有此语云：“绍兴二十九
年，予仲兄始入西省；至隆兴二年，伯兄继之；乾道三
年，予又继之，相距首尾九岁。予作《谢表》云：‘父子相承，
四上銮坡之直；弟兄在望，三陪凤阁之游’。”比之前贤，
实为遭际，固为门户荣事，然亦以此自愧也。

陕州夏县人曰周文粲。其兄嗜酒，仰弟为生。兄或时
酗殴粲，邻人不平而唁之，粲怒曰：“兄未尝殴我，汝何
离间吾兄弟也！”

《小学善行篇》：“司马温公与其兄伯康友爱尤笃，伯康
年将八十，公奉之如严父，保之如婴儿，每食少顷，则
问曰：‘得无饥乎？天少冷，则抚其背曰：‘衣得无薄乎’’？”
《厚德录》：“应山二连”：伯氏庶，字君锡，仲氏庠，字元礼。少
从学于二宋，相继登科。君锡为人，清修孤洁，故当官
人号为“连底清。元礼加以肃，人号为‘连底冻’。”

《挥麈前录》：元祐中，吕微仲当轴，其兄大忠自陕漕入
朝，微仲虚正寝以待之，大忠辞以相第非便，微仲云：
“界以中霤，即私家也。”卒从微仲之请。

《挥麈后录》：元丰中，先祖访滕章敏公元发于池阳，时
杨元素过郡，二公同年生，款留甚懽。一日，元素忽问
公曰：“令弟贼汉在否？”先祖坐间甚讶其语，伺小间，因
启公，公曰：“熙宁初，甫与元素俱受主上简知，非常并
居台谏。偶同上殿，陈于上曰：‘曾公亮久在相位，有妨
贤路’。上曰：‘然卿等何故都未有文字来’？”明日相约再
对。草疏已毕，舍弟申见之，夜驰密以告。曾暨至榻前，
未出奏牍，上怒曰：“岂非欲言某人耶？其中事悉先来
辩析，文字见留。此卿等为朕耳目之官，不慎密乃尔！”
言遂不行，吾二人由此失眷。元素所以深恨之。滕公
奋身寒苦，兄弟三人誓不异居，而有象傲之弟，即申
焉。恃其爱，无所不至，公一切置之。元祐中，公自高阳
易镇维扬，道卒，丧次国门。先祖自陈留来会哭，朝士
皆集舟次，秦少游时在馆中，少游辱公之知最早，吊
毕，来见先祖于舟，因为少游言其弟陵蔑诸孤状，少
游不平，策马而去。翌日，方欲解维，开封府遣人寻滕
光禄，舟甚急，乃御史中丞苏辙《札子》，言“元发昔事先
帝，早蒙知遇，有弟申从来无行，今元发既死，或恐从
此陵暴，诸孤不得安居。缘元发出自孤贫，兄弟别无
合分财产。欲乞特降旨挥，在京及沿路至苏州已来
官司，不得申干预家事及奏荐恩泽，仍常觉察。”奉圣
旨，令开封府备坐榜舟次。询之，乃少游昨日径往见
子由，为言其事，所以然耳。昔人笃于风谊乃尔，今苏
黄门《章疏》中。备载其札子。

《闻见前录》：司马温公友爱诸弟，俸禄入家，数日辄无，
为诸弟所费用，家道屡空，一不问。

元丰有旨，范纯仁弟纯粹自京东提举常平移陕西
转运判官。上殿，帝问：纯仁无恙？纯粹曰：“臣兄纯仁无
恙。”帝方悟。时纯仁为西京留台，寻除直龙图阁。
王荆公天资孝友，俸禄入门，诸弟辄取以尽不问。荆
公诸弟皆有文学吕晋伯，龙图公，丞相汲公之兄，性刚直，谨礼法，为从
官归乡，虽丞相亦未少假颜色也。

熙宁初，王宣徽之子名正甫，字茂直，监西京粮料院。
一日，约康节先公同吴处厚、王平甫会饭，康节辞以
疾。明日茂直来，康节谓曰：“某之辞会，有以姑听之。吴
处厚者，好议论。平甫者，介甫之弟，介甫方执政，行新
法，处厚每讥刺之。平甫虽不甚主其兄，若人面骂之，
则亦不堪矣。此某所以辞会也。”茂直笑曰：“先生料事
之审如此。昨处厚席间，毁介甫，平甫作色，欲列其事
于府，某解之甚苦，乃已。”

李定为御史中丞，言苏轼多作诗贬。上自知湖州，赴
诏狱，小人必欲杀之。张文定、范文忠二公上疏救，不
报，天下知其不免矣。子瞻狱中作诗寄黄门公子由
云：“与君世世为兄弟，更结来生未断因。”或上闻，上览
之凄然，卒赦之，止以团练副使安置黄州。

《齐东野语》：吴兴富翁莫氏者，暮年忽有婢作娠，翁惧
其妪妒，且以年迈惭其子妇若孙，亟遣嫁之，已而得
男。翁时岁给钱米缯絮不绝，其夫以鬻粉羹为业，子
稍长，詅羹于市，且十馀岁，莫翁告殂里巷，群不逞，遂
指为奇货，悉造婢家唁之。婢方哭，则谓之曰：“汝富贵
至矣，何以哭为？”问其说，乃曰：“汝之子莫氏也。其家田
园屋业，汝子皆有分，盍归取之？不听，则讼之可也。”其
夫妇皆曰：“吾固知之，奈贫无资何？”曰：“我辈当贷汝。”即
为作数百千文约，且曰：“我为汝经营，事济则归我。然
实无一钱，止为作衰服被。”其子使往，且戒曰：“汝至灵
帏，则大恸且拜，拜讫，可亟出。人问汝，谨勿应。我辈当
伺汝于屋左，即当告官可也。”其子谨受教。既入其家，
哭且拜，一家骇然辟易，妪骂欲殴逐之。莫氏长子亟
前曰：“不可，是将破吾家。”遂抱持之曰：“汝非花楼桥卖
羹之子乎？”曰：“然。”遂引拜其母曰：“此母也，吾乃汝长兄
也，汝当拜。”又遍指其家人曰：“此为汝长嫂，此为次兄。
若嫂，汝皆当拜。”又指云：“此为汝长侄，此为次侄，汝当
受拜。”既毕，告去，曰：“汝吾弟，当在此抚丧，安得去？”即命
栉濯，尽，去故衣，便与诸兄弟同寝处。群小乃大沮。
《石林燕语》：天圣三年，钱思公除中书门下平章事，钱
希白为学士当制。希白于思公从父兄也，兄草弟麻，
当时以为盛事。建中靖国元年，曾子宣自枢府入相，
子开适草制，本朝惟此二人而已。

《东轩笔录》：张密学奎、张客省亢兄弟也。奎清素畏慎，
亢奢纵跅弛。世言张奎作事，笑杀张亢，张亢作事，唬
杀张奎。杨景宗本以军营卒，由椒房故为观察使，暴
横无赖，世谓之“杨骨槌。”一日语奎曰：“公弟客省俊特
可爱，只是性麤疏。”奎怏然不悦，归语亢曰：“汝本世人，
服膺名教，不知作何等事，致令杨骨槌恶汝麤疏。”
滕甫之父名高，官止州县。甫之弟申，狼暴无礼，其母
尤笃爱，因是每陵侮其兄，而阃政多紊，人讥笑不一。
门下章惇与甫游旧多戏玩，一日语之曰：“公多类虞
舜，然亦有不似者，克谐以孝耳。”

《暌车志》向汲与其弟孪生，状貌酷相肖，人不能辨。一
日汲自外归，弟妇以为其夫也，迎而呼之，不应，随而
戏之，遂批其颊。汲正谓之曰：“我乃伯也。”妇惶愧而退，
汲自是更其衣冠以自别。

《遁斋闲览》：姑苏冯氏，兄弟三人，甚相友爱。其季娶妇
逾年，辄讽使其夫分异，夫怒诟曰：“吾家义居三世矣，
汝欲败吾素业耶？”妇乃不复言。而其仲每对亲戚，常
切齿以语：“此妇必败吾家。”一日，其妇向夫悲泣求去，
诘之不答。固问之，始收泪曰：“妾父母以君家兄弟笃
于友义，故以妾归君。今仲常欲私我，我不敢从，每恚
怒，欲令君逐妾。向劝君卜居，子外其实虑此，使妾不
幸为仲所污，纵君含耻能忍，妾亦何面目以见亲族
乎？”季怒遂逼其兄析居，而孝友衰焉。

《交州志》：“李祖仁兄弟十人，并慈孝廉让，因名其江曰
廉让江。”

《东皋杂录》：韩华王、汝王兄弟相继命相，持国又拜门
下侍郎，甚有望。其家构堂，欲榜曰“三相。”俄持国罢政，
遂请老。

《桯史》：韩平原在庆元初，其弟仰胄为知阁门事，颇与
密议，时人谓之大小韩，求捷径者争趋之。一日内燕，
优人有为衣冠到选者，自叙履历材艺，应得美官，而
留滞铨曹，自春徂冬，未有所拟。方徘徊浩叹，又为日
者弊帽持扇过其旁，遂邀使谈庚甲，问以得禄之期。
日者厉声曰：“君命甚高，但于五星局中财帛宫若有
所碍，目下若欲亨达，先见小寒，更望成事，必见大寒
可也。”优盖以寒为韩。《侍燕》者皆缩颈匿笑。

《续博物志》：孔长彦、孔季彦兄弟聚徒数百，故时人为
之语曰：“鲁国孔氏好读经，兄弟讲诵皆可听，学士来
者有声名，不过孔氏那得成。”

《南游记》：旧熙宁中，韩子华自邓州再入相，韩持国方
在翰苑，遂当制，缙绅荣之。元丰中，官制行，曲阜公除
天官，南丰先生为西掖行词。元符末，鲁公拜相曲阜，
以学士草制。曲阜对便殿，以亲嫌辞。上云：“禁中已捡见韩维故事。”乃批旨：兄弟迭居词禁，兄行弟词，弟草
兄制。是日，以天宁前一日，枢密院罢散斋筵，鲁公押
筵。曲阜居席面会彻，宣名锁院，鲁公拜相，荣辉一时，
又非韩氏之比。

《归田录》：吕文穆公以宽厚为宰相，太宗尤所眷遇。有
一朝士家藏古鉴，自言能照二百里，欲因公弟献以
求知。其弟伺间从容言之，公笑曰：“吾面不过楪子大，
安用照二百里？”其弟遂不复敢言。闻者叹服，以谓贤
于李卫公远矣。

《扪虱新话》：东坡兄弟，文章议论，大率多同，惟子由文
字，晚年屡皆加刊定，故与子瞻有相反处，盖以矫王
氏尚同之弊耳。至子瞻《易传》，论天地之数五十五，而
大衍之数五十者，土无成数无定位者，专气故不持
见。而子由遂曰“此野人之说也。”则似矫枉太过。
《日知录》：宋末蒲寿庚叛逆之事，皆出于其兄寿𡷫之
画。是时，寿𡷫佯著黄冠野服，归隐山中，自称处士，以
示不臣二姓，而密为寿庚作降表，令人自水门潜出，
送款于唆都。其后寿庚以功授平章，富贵冠一时，而
寿𡷫亦居甲第。有投诗者云：“剑戟纷纭扶主日，山林
寂寞闭门时。水声禽语皆时事，莫道山翁总不知。”
《金史始祖以下诸子传》：太祖于母弟中最爱斡带。斡
带归自泓忒城，太祖以事如宁江州，欲与斡带偕行，
斡带曰：“兵役久劳，未及息也。”遂不果行。太祖还，昼寐
于来流水傍，梦斡带之场圃火，禾尽焚，不可扑灭。觉
而深念之，以为忧。是时，斡带已寝疾，太祖至，闻之，过
家门不下马，径至斡带所问疾。未几薨，年三十四。太
祖每哭之恸，谓人曰：“予强与之偕行，未必死也。”斡带
刚毅果断，服用整肃，临战决策，有世祖风。世祖之世，
军旅之事，多专任之。太祖平辽，叹曰：“恨斡带之不及
见也。”

《娄室传》：娄室子仲，本名石古乃，体貌魁伟，通女直、契
丹、汉字。其兄斡鲁为统军，爱仲才，欲使通吏事。每视
事，常在左右，遇事辄问之，应对如响。斡鲁叹曰：“此子
必为令器。”

《卢彦伦传》：“彦伦子玑，玑子亨嗣，与弟亨益尽友爱之
道。亨嗣初以祖荫得官，大定十六年，父玑为同知宣
徽院事，当荫子。亨嗣以让弟亨益。亨益早卒，子兟，兟
幼稚。亨嗣尽以旧业田宅、奴畜、财物与之。”

《斜卯阿里传》：“阿里性忠直，多智略，兄弟相友爱，家故
饶财，以己猛安及财物尽与弟爱拔里，爱拔里不肯
受，逃避岁馀，阿里终与之。”

《张浩传》：“浩子汝霖，为太子少师兼礼部尚书，拜参知
政事，太子少师如故。是日，汝霖兄汝弼亦进拜尚书
左丞，时人荣之。”

《独吉义传》：“义本名鹘鲁补，曷速馆人也。徙居辽阳之
阿米吉山。祖回海，父秘剌，收国二年，曷速馆来附，秘
剌领户三百，遂为谋克。秘剌长子照屋，次子忽史，与
义同母。秘剌死，忽史欲承谋克，义曰：‘长兄虽异母，不
可夺也’。忽史乃以谋克归照屋。人咸义之。”

《李献能传》：“献能字钦叔，河中人。先世有为金吾卫上
将军者，时号李金吾家。”迨献能昆弟皆以文学名，从
兄献卿、献诚、从弟献甫相继擢第，故李氏有四桂堂。
《张彀传》：“彀字伯英，许州临颍人。迁河东南路转运使，
权行六部尚书，安抚使。彀天性孝友，任子悉先诸弟，
俸入所得，亦委其弟掌之，未尝问有无云。”

《孟兴传》：“兴事兄如事其父。明昌三年，诏赐帛十匹，粟
二十石。”

《阿勒根彦忠传》：“彦忠性孝友，尝使宋，所得金帛，尽分
兄弟亲友。”

《庞迪传》：“迪字仲由，昆弟析家财，迪尽以与之，一无所
取。”

《董师中传》：“师中弟师俭，初业进士，欲籍其资荫，师中
保任之，密令人代给堂帖，使之肄业。师俭感其义方，
力学后遂登第。”

《雷渊传》：“渊庶出，年最幼，诸兄不齿。父没，不能安于家，
乃发愤入太学。”

蒲察《郑留传》：郑留，迁顺义军节度使。西京人李安兄
弟争财，府县不能决，按察司移郑留平理，月馀不问。
会释奠孔子庙，郑留乃引安兄弟与诸生叙齿，列坐
会酒，陈说古之友悌数事。安兄弟感悟，谢曰：“节使父
母也，誓不复争。”乃相让而归。

《元史显宗传》：“显宗讳甘麻剌，裕宗长子也。至元二十
九年，封晋王。又明年，世祖崩，晋王闻讣，奔赴上都。诸
王大臣咸在，晋王曰：‘昔皇祖命我镇抚北方，以卫社
稷，久历边事，愿服厥职。母弟铁木儿仁孝，宜嗣大统’。
于是成宗即帝位，而晋王复归藩邸。”

《别里古台传》：宗王别里古台，太祖之季弟也。尝从太
祖宴诸部族，或潜图害别里古台以刀斫其臂，伤甚。
帝大怒，欲索而诛之。别里古台曰：“今将举大事于天
下，其可以臣故而生衅隙哉！且臣虽伤甚，幸不至死，
请勿治。”帝尤贤之。当创业之初，征取诸国王，未尝不在军中摧锋陷阵，不避艰险。帝尝曰：“有别里古台之
力，此朕之所以取天下也。”其见称如此。

《木华黎传》：“木华黎疾笃，召其弟带孙曰：我为国家助
成大业，擐甲执锐，垂四十年，东征西讨，无复遗恨，第
恨汴京未下耳，汝其勉之。”

木华黎子速浑察，速浑察子忽林池乃燕。乃燕性谦
和好学，以贤能称。速浑察既薨，宪宗择于诸子，命乃
燕袭爵。乃燕力辞曰：“臣有兄忽林池当袭。”帝曰：“朕知
之，然柔弱不能胜。”忽林池亦固让，乃燕顿首涕泣，力
辞，不得命。既而曰：“若然，则王爵必不敢受，愿代臣兄
行军国之事。”于是忽林池袭为国王，事无巨细，必与
乃燕，谋议剖决精当，无所拥滞。

《马札儿台传》：马札儿台兄伯颜，至元三年，议进爵封
王，辞以兄伯颜既封秦王，兄弟不宜并王，乃拜太保。
《袁裕传》：裕幼孤，从兄避患聊城，因家焉。后裕以其兄
有鞠育之恩，令其子师愈推荫兄子仁。

《宋本传》：“本字诚夫，自幼颖拔异群儿。弟褧，字显夫，其
文学与本齐名，人称之曰‘二宋’云。”

《牟应龙传》：“应龙幼警敏过人，日记数千言，文章有浑
厚之气。应龙当以世赏补京官，尽让诸从弟，而擢咸
淳进士第。”

《郑滁孙传》：滁孙子景欧，弟陶孙，字景潜。滁孙兄弟在
当时最称博洽，儒学之士，翕然推之。隆福宫以其兄
弟前朝士，乃制衣亲赐，人以为异遇焉。

《谭澄传》：“澄父资荣，为交城令。未几赐虎符，行元帅府
事。年四十，移病举弟资用自代。”

《郭道卿传》：“道卿，兴化莆田人。四世祖义重至孝，宋绍
兴间，有诏旌之，乡里为立孝子祠。至元初内附，闽盗
起，居人窜匿，道卿与弟佐卿独守孝子祠不忍去，遂
俱被执。盗将杀佐卿，道卿泣告曰：‘吾有儿已长，弟弱
子幼，请代弟死’。佐卿亦泣告曰：‘吾家事赖兄以理，请
杀我’。道卿固引颈请刃，盗相顾曰：‘汝孝门兄弟若此，
吾何忍害’。”两释之。

《吴好直传》：“好直，华州蒲城人。父殁，事继母孝。兄弟尝
求分财，好直劝谕不能止，即以己所当得，悉推与之。
出从师学，澹泊三十年，无少悔。”

又有甄城柴郁、《陈舜咨》皆能孝友，以己产分让兄弟。
县令言状，并表美之。

《赵毓传》：“毓，唐州人，父福迁郑之管城。其先三世同爨，
毓官福州司狱，满归，以母老不复仕。一日，会诸弟泣
申遗训，愿世世无异处，且祝天歃血以盟。自是大小
百口，略无间言，同力合作，家道以殷。”

《脱脱传》：“脱脱拜录军国重事，中书省丞相，脱脱知无
不言，言无不行，中外翕然，称为贤相。至大三年，尚书
省立，迁右丞相。三宝奴等劝武宗立皇子为皇太子，
脱脱方猎于柳林，遣使亟召之还。三宝奴曰：‘建储议
急，故相召耳。脱脱惊曰，何谓也’？”曰：“皇子寖长，圣体近
日倦勤，储副所宜早定。脱脱曰，国家大计，不可不慎，
‘曩者，太弟躬定大事，功在宗社，位居东宫，已有定命。
自是兄弟叔侄，世世相承，孰敢问其序者？我辈臣子，
于国宪章，纵不能有所匡赞，何可隳其成’？”三宝奴曰：
“今日兄已授弟，后日叔当授侄，能保之乎？”脱脱曰：“在
我不可渝，彼失其信，天实鉴之。”三宝奴虽不以为然，
而莫能夺其议也。是以仁宗即位，眷待弥笃。

《刘德泉传》：“德泉，汴梁杞县人，早丧母，父荣再娶王氏，
生二子，居敬居元，俱幼，德泉甚抚之。及王氏病卒，乃
益相友爱。至元末，岁饥，父欲使析居，德泉泣止不能
得，乃各受其业以去。久之，父卒，兄弟相约同爨，和好
如初。”

至治三年，真定朱显自至元间其祖父已分财至显，
念侄彦昉等年幼无恃，谓弟耀曰：“父子兄弟，本同一
气，可异处乎？”乃会拜祖墓，取分券焚之，复与同居。
延祐间，蔚州吴思达兄弟六人，尝以父命析居，思达
为开平县主簿，父卒还家，治丧毕，会宗族泣告其母
曰：“吾兄弟别处十馀年矣，今多破产，以一母所生，忍
使兄弟苦乐不均耶？”即以家财代偿其逋，更复共居。
母卒，哀毁甚。宅后《柳连理》，人以为友义所感。

又有朱汝谐，濮州人。父子明，尝命与兄汝弼别产。子
明卒，汝弼家尽废，汝谐泣请共居。

《董俊传》：“俊子文蔚，事母至孝，兄文炳为槁城令，厉精
于政，家务悉委之弟，凡供给祭祀宾客之事，无不尽
心。辛丑，起民兵南征，文炳命文蔚率十有七人，私整
鞍马衣甲，自为一队，与众军渡淮。甲寅，世祖收大理，
还驻六盘山。文炳以文蔚孝谨公勤，可委以事，解所
佩金符以让。帝嘉赏之，授槁城等处行军千户。文用”
字彦材，俊之第三子也。生十岁，父死，长兄文炳教诸
弟有法。文用学问早成，

《王昔剌传》：昔剌镇万州，卒于军，子二，曰宏，曰宁。宏先
佩金符，为左卫千户。及枢密院拟宁袭武职，宁让其
兄宏，于是授宏中卫都指挥使，佩父虎符，而以宁代
宏为千户，佩金符《长寿传》：寿，父帖住，官平章政事，生五子，长山寿，早世。
次即长寿，次永寿、福寿，忙古海牙。元统间，帖住殁，长
寿哀毁尽礼，服阕，当荫叙，与弟罗拜母前曰：“吾父廉
贫，诸弟未有所立，愿以职让永寿，永寿让福寿”，福寿
曰：“二兄能让，福寿独不能耶？”以让忙古海牙，母从之。
忙古海牙遂告荫，为太禧宗禋院神御殿侍礼佐郎，
阶奉议大夫。兄弟奉母尤笃，邦闾美之。

至大间，河中梁外僧亲丧，庐墓。兄那海为奥鲁官，自
以尝远仕，不得养其亲，即弃职，举外僧代之。人称“外
僧能孝，那海能义。”

又有《畏吾氏秋秋》及濠州高中，嘉定武进，皆以侍亲
不愿仕，以祖父荫让叔父昆弟云。

《宋子贞传》：子贞字周臣，性敏悟好学，工词赋，与族兄
知柔同补太学生，俱有名于时，人以“大小宋”称之。
《赵炳传》：炳字彦明，幼失怙恃，鞠于从兄。岁饥，往平州
就食，遇盗欲杀之，兄解衣就缚，炳年十二，泣请代兄，
盗惊异，舍之而去。

《王构传》：“构，东平人，父公渊，遭金末之乱，其兄三人挈
家南奔，公渊独誓死守坟墓，伏草莽中，诸兄呼之不
出，号恸而去，卒得存其家，而三兄不知所终。”

《虞集传》：“集弟槃早卒，教育其孤，无异己子。兄采以管
库输赋京师，亏数千缗，尽力营贷代偿之，无难色。抚
庶弟，嫁孤妹，具有恩意。槃幼时，集接方外士，必扣击
其说。尝以为圣人之教不明，为学者无所底止，苟于
吾道异端疑似之间，不能深知，而欲窃究夫性命之
原，死生之故，其不折而归之者寡矣。槃不然，闻诸僧”
在坐，辄不入竟去。其为人方正有如此，虽集亦严惮
之。

《訾汝道传》：“汝道，德州齐河人。父兴卒，居丧以孝闻。母
高氏治家严，汝道承顺甚恭，母尝寝疾，昼夜不去侧，
一日母屏人授以金珠若干曰：‘汝素孝，室无私蓄，我
一旦不讳，此物非汝有矣。可善藏之，毋令他兄弟知
也’。”汝道泣拜曰：“吾父母起艰难，成家业，今田宅牛羊
已多，汝道恨无以报大恩，尚敢受此，以重不孝之罪
乎？”竟辞之。

《刘廷让传》：“廷让，大宁武平人。至顺初，北方兵起，民被
杀掠，廷让挈家避山中，有幼弟，方乳母王氏置于怀，
兵急，廷让乃弃己子，一手抱幼弟，一手扶母，疾驱得
免。事闻，旌之。”

《刘秉忠传》：“秉忠弟秉恕，字长卿，好读书，年弱冠，受《易》
于刘肃，遂明理学。兄秉忠，事世祖，以荐士自任，嫌于
私亲，独不及秉恕。左右以闻，召见，遂同侍潜邸。世祖
尝赐秉忠白金千两，辞曰：‘臣山野鄙人，侥幸遭际，服
器悉出尚方，金无所用’。”世祖曰：“卿独无亲故遗之耶？
辞不允，乃受而散之，以二百两与秉恕，秉恕曰：‘兄勤
劳有年，宜蒙兹赏。秉恕无功，可冒恩乎’？”终不受。
《胡长孺传》：“长孺转台州路宁海县主簿，永嘉民有弟
质珠步摇于兄者，赎焉。兄妻爱之，绐以亡于盗，屡讼
不获直往告长孺，长孺曰：‘尔非吾民也’。叱之去。未几，
治盗，长孺嗾盗诬兄受步摇为赃，逮兄赴官，力辨数
弗置。长孺曰：‘尔家信有是，何谓诬邪’？兄仓”皇曰：“有，固
有之，乃弟所质者。”趣持至验之，呼其弟示曰：“得非尔
家物乎？”弟曰：“然。”遂归焉。

长孺所著书，有《瓦缶编》《南昌集》《宁海漫抄》《颜乐斋槁》
行于世。其从兄之纲、之纯，皆以经术文学名。之纲，字
仍仲，常被荐书，其于声音字画之说，自言独造其妙，
惜其书不传。之纯字穆仲，咸淳甲戌进士，践履如古
独行者，文尤明洁可诵，人称之为“三胡”云。

《郭全传》：“全，辽阳人，事继母唐古氏甚孝。唐古氏生四
子皆幼，全躬耕以养。既长娶妇，各求分财异居，全不
能止。凡田庐器物，悉自取朽弊者。”

又有刘德，奉元人。父娶后妻何氏，德事之如所生。四
弟并何出，德抚爱尤笃。年五十未娶，称贷得钱，先为
弟求妇。诸弟亦化其德，一门蔼然，乡称为“刘佛子。”
《吕思诚传》：“思诚授景州蓨县尹。他日买羊，刘智社民
李持酒来见愬，其弟匿羊，思诚叱之退。王青兄弟四
人，友爱弥笃。思诚至其家，取酒劝酬，懽同骨肉。李之
兄”弟相谓曰：“我等终不敢见尹矣。”各具酒食相切责，
悔前过。析居三十年，复还同爨镇民张复叔母孀居
且瞽，丐食以活，恐思诚闻之，即日迎养。思诚怜其贫，
令为《媒互人》以养之。

《尹莘传》：“高邮卜胜荣兄疾，礼北辰，乞减已年，延之痊。”
《顺帝本纪》：至正三年十月戊戌，帝将祀南郊，告祭太
庙，至宁宗室，问曰：“‘朕宁宗兄也，当拜否’？太常博士刘
闻对曰：宁宗虽弟，其为帝时，陛下为之。臣春秋时，鲁
闵公弟也，僖公兄也。闵公先为君，宗庙之祭，未闻僖
公不拜，陛下当拜。”帝乃拜。

《小云石海涯传》：小云石海涯，父楚国忠惠公，名贯只
哥。小云石海涯，初袭父官，为两淮万户府达鲁花赤，
镇永州，御军极严猛，行伍肃然，稍暇辄投壶雅歌，意
所畅适，不为形迹所拘。一日，呼弟忽都海涯语之曰“吾生宦情素薄，顾祖父之爵不敢不袭，今已数年矣，
愿以让弟，弟幸勿辞。”语已，即解所绾黄金虎符佩之。
仁宗在东宫。闻其以爵位让弟。谓宫臣曰：“将相家子
弟其有如是贤者耶。”

《石抹宜孙传》：“宜孙性警敏，嗜学问，常借嫡弟厚孙荫
袭父爵，为沿海上副万户，守处州。及弟长，即让其职，
还之，退居台州。”

《畏答儿传》：畏答儿与兄畏翼俱事太祖，时大畴强盛，
畏翼率其属归之，畏答儿力止之，不听，追之，又不肯
还，畏答儿乃还事太祖。太祖曰：“汝兄既去，汝独留此
何为？”畏答儿无以自明，取矢折而誓曰：“所不终事主
者，有如此矢。”太祖察其诚，更名为薛禅，约为按达。薛
禅者，聪明之谓也。按达者，定交不易之谓也。

《布鲁海牙传》：“布鲁海牙性孝友，帝尝赐以太府绫绢
五千匹，丝絮相等。弟求四之一，纳其国赋，尽与之，无
吝色。”

《察罕传》：“察罕天性孝友，田宅之在河中者，悉分与诸
昆弟，昆弟贫来归者，复分与田宅奴婢。”

《陈祜传》：“祜弟天祥初未知学，祜未之奇也。别去数岁，
献所为诗于祜。祜疑假手他人，及与语，出入经史，谈
辨该博，乃大称异。”

《王约传》：约拜刑部尚书，宗王兄弟二人守边，兄阴有
异志，弟谏不听，即上马驰去，兄遣奴挟弓矢追之，弟
发矢毙其奴。兄诉囚其弟，狱当死，约虑囚曰：“兄之奴
即弟之奴，况杀之有故。”立释之。

《杨朵儿只传》：“朵儿只少孤，与其兄皆幼，即知自立，会
兄卒，涕泣不胜哀。”

《扈铎传》：“铎，汴梁兰阳人，蚤孤，育于伯父。及壮，事伯父
如所生。伯父老无子，铎为买妾，岁馀产一女。其妾性
颇不慧，熟寐压女死。久之，伯父卒，铎丧之甚哀，遗腹
生一男，铎惩前失，告其母及妻妹护视之，己复庐户
外，中夜审察，不敢安寝。弟能食，常自抱哺，与同卧起，
十年不少怠。弟有疾，铎夜稽颡星斗哀祷曰：‘天不伐
余家，铎父子间可去一人，勿丧吾弟，使伯父无后也’。”
明旦，弟愈。

无名氏钩渊，两浙都转运使廉希贡平章公之弟，累
官至正议大夫。余在运幕，知公最详。公于阗人读书，
略通大义，尤喜读《易》，与人沉静寡言，乐善有守。至元
二十七年七月末旬下血，适其兄参政公以事来杭，
八月某日，疾革，沐浴易衣冠而逝。家人举哀久之，忽
摇手止哭者，谓其兄参政公曰：“吾与兄生同胞，相离
十馀年，今幸会于此，谓必能永事兄颜，接杯酒之欢，
数月而别，岂一病至此，今将永诀，宁无一杯之相饯
乎？”时久不饮酒，参政公手斟酪浆一杯饮之，且谓曰：
“吾父母去矣，大兄去矣，平章兄去矣，五弟六弟又去
矣，吾二人各年五十而上，死不为夭，汝勿以妻子之
故悬汝心。汝之妻子，吾竭力以恤之。汝去之后，吾继
汝去矣。”公手止曰：“有嘱。”其弟端及其子可忠侍，勉以
忠孝，促合鞴马，既告办，复卧而逝。身后家无一钱，行
台赙楮币五十匹，乃得归中山